<classify> VIONGOZI mbalimbali wa Serikali wamesifu ushiriki na udhamini wa Shirika la Magazeti ya Serikali TSN katika Kongamano la Kitaifa la Ushiriki wa Watanzania katika Miradi ya Kimkakati na Uwekezaji nchini.TSN ni miongoni mwa taasisi tano, ikiwemo Stanbic Bank na Shell kama wadhamini wakuu pamoja na NBC na Tanesco zilizochangia kufanikisha kongamano hilo la pili la kitaifa, ambalo kwa mara ya kwanza linafanyika Dodoma.Kutokana na ushiriki huo wa TSN, Waziri Mkuu, Kassim Majaliwa amewapa cheti cha kutambua mchango wa udhamini wao, ambao umechangia kwa kiasi kikubwa kufanikisha kongamano hilo. Akizungumza kabla ya Waziri Mkuu, Majaliwa kufungua Kongamano hilo, Waziri wa Nchi, Ofisi ya Waziri Mkuu Sera, Bunge, Kazi, Vijana, Ajira na Wenye Ulemavu, Jenista Mhagama aliwapongeza TSN kuwa miongoni mwa wadhamini katika kongamano hilo lililoshirikisha wadau 400 nchini. Alisema udhamini huo umesaidia kwa kiwango kikubwa katika kongamano hilo la pili, baada ya lile la kwanza kufanyika jijini Dar es Salaam mwaka 2016. Katibu wa Baraza la Taifa la Uwezeshaji Wananchi Kiuchumi NEEC, Bengi Issa alisema mafanikio ya kongamano hilo, yanatokanana na mchango mkubwa wa taasisi hizo ikiwemo TSN. Bangi alisema mafanikio ya kongamano hilo, ambalo pia wadau waliofika walipata taarifa za miradi mbalimbali ya kimkakati ukiwemo wa reli ya kisasa na mwalimu Julius Nyerere wa umeme, taasisi hizo ikiwemo TSN zimetoa mchango mkubwa. Mwenyekiti wa Bodi ya NEEC, Dk Festus Limbu alisema mchango wa taasdisi hizo unachangia malengo ambayo baraza hilo litayapata kutokana na kufanyika kwa kongamano hiyo la kuangalia fursa za ushiriki wa Watanzania katika miradi ya kimkakati ili kufikia uchumi wa kati ifikapo 2025. Akizungumza baada ya kupokea cheti hicho na kupiga picha na Waziri Mkuu, Msimamizi wa Biashara Kanda ya Kati, Felix Mushi alisema tuzo hiyo inaendelea kutoa hamasa na kampuni ya magazeti inajiona mwenye bahati katika kudhamini kongamano hilo la kihistoria.Cheti cha kutambua mchango huo kilitolewa na waziri mkuu, Majaliwa ambaye pia alizindua mpango wa kuangalia fursa za watanzania, kushiriki miradi ya kimkakati pamoja na tovuti itakayowekwa nyaraka mbalimbali kuhusu miradi hiyo.  <topic>: KITAIFA 